
2025 tavaszán sikerült egy második Erasmus+ BIP programban is részt vennem. Elsőre a Neumann János Egyetem által szervezett BIP-en voltam.
Amit kiemelnék ebből a programból:
[bookmark: _GoBack]a vállalati fenntarthatósággal és projektmenedzsmenttel kapcsolatos előadások nagyon hasznos és érdekes információkkal szolgáltak számomra. Különösen kiemelném a legelső előadást, ahol megismertették velünk az EURES Jobs működését.
Mivel immár két éve aktívan részt veszek rendezvények szervezésében, a szerződések ismertetése valós példákon keresztül különösen hasznos volt, és biztosan hasznát veszem majd a jövőbeli tevékenységeim során is.
Marketingesként különösen érdekesnek találtam az árazási stratégiáról szóló előadást, amelyet egy vasúttársaság példáján keresztül mutattak be – ez sokkal élvezetesebb és érthetőbb volt számomra, mint bármely más pénzügy menedzsment óra. Örültem annak is, hogy olyan témák kerültek elő, amelyeket már korábban tanultam, így az elhangzottakat még jobban megértettem.
A fenntarthatóság témájánál mindenki általában a környezetvédelemre gondol, ezért különösen érdekes volt számomra, hogy több formája is létezik, például a fenntartható vezetés. Az utóbbi időben egyre többet foglalkozom emberek és rendezvények vezetésével, ezért a szervezeten belüli tudásmegosztás és a jövő generációjára való tudatos odafigyelés számomra kiemelt fontosságúvá vált. Az előadások során olyan fontos fogalmak is elhangzottak, mint a Brundtland-jelentés és a coaching.
A programok terén rengeteg lehetőség adódott. Az egyetemen megszervezett, Hallgatói Önkormányzat által biztosított programokat is megosztották velünk a BIP által szervezett események mellett. Külön plusz pont a csütörtöki buli, ahol sok tartós kapcsolat alakult ki a Milton Friedman Egyetem és a Selye János Egyetem hallgatói között. A vár látogatása, az ott kialakított szabadulószoba („Bezárlak”), valamint a sörgyár látogatása is kivételes élményt nyújtottak.
Az előadások gyakorlatiassága és interaktív jellege különösen motiváló volt számomra.
Számos új ismeretséget kötöttem, amelyek szakmai és személyes szempontból is értékesek lehetnek.
Örömmel tapasztaltam, hogy a különböző nemzetiségű hallgatók mennyire nyitottak és együttműködőek voltak.
A program során szerzett tapasztalatok hozzájárultak a szakmai fejlődésemhez és önbizalmam erősödéséhez.
Összességében a BIP egy rendkívül inspiráló és előremutató élmény volt számomra.
Ennek a BIP programnak köszönhetően nagyobb bátorsággal vágok majd bele egy féléves Erasmusba – főként az ottani oktatók odafigyelése és a programban részt vett hallgatók nyitottsága miatt.



